b'\n_START_ARTICLE_\nVi\xc5\xa1ji \xc5\xa1tabni prapor\xc5\xa1\xc4\x8dak (Slovenska vojska)\n_START_PARAGRAPH_\nVi\xc5\xa1ji \xc5\xa1tabni prapor\xc5\xa1\xc4\x8dak je najvi\xc5\xa1ji pod\xc4\x8dastni\xc5\xa1ki \xc4\x8din v uporabi v Slovenski vojski (SV). Vi\xc5\xa1ji \xc5\xa1tabni prapor\xc5\xa1\xc4\x8dak je tako nadrejen \xc5\xa1tabnemu prapor\xc5\xa1\xc4\x8daku. _NEWLINE_V skladu z Natovim standardom STANAG 2116  spada \xc4\x8din v razred OR-9 CSEL. _NEWLINE_Vi\xc5\xa1ji \xc5\xa1tabni prapor\xc5\xa1\xc4\x8dak opravlja najbolj presti\xc5\xbene pod\xc4\x8dastni\xc5\xa1ke dol\xc5\xbenosti v SV. Osnovna naloga vi\xc5\xa1jega \xc5\xa1tabnega prapor\xc5\xa1\xc4\x8daka je svetovanje na\xc4\x8delniku ali poveljniku v zadevah, ki se nana\xc5\xa1ajo na pod\xc4\x8dastni\xc5\xa1ki zbor ter u\xc4\x8dinkovito vodenje le tega. Zagotavlja pretok informacij o problemih vojakov in pod\xc4\x8dastnikov po pod\xc4\x8dastni\xc5\xa1ki liniji. Pri vseh aktivnostih SV in ministrstva za obrambo (v nadaljevanju MORS) predstavlja vojake in pod\xc4\x8dastnike. Prav tako spremlja in svetuje pri kadrovsko statusnih postopkih za pod\xc4\x8dastnike. Samostojno sodeluje na mednarodnih voja\xc5\xa1kih posvetih. Pomembna je njegova vloga za uvajanje novih standardov znanj v SV. Skrbi za ustrezno delovanje in razvoj P\xc4\x8c zbora ter usmerja delo pod\xc4\x8dastnikov v podrejenih enotah._NEWLINE_Tipi\xc4\x8dna dol\xc5\xbenost vi\xc5\xa1jega \xc5\xa1tabnega prapor\xc5\xa1\xc4\x8daka je Glavni pod\xc4\x8dastnik Slovenske vojske.\n_START_SECTION_\nOznaka\n_START_PARAGRAPH_\nOznaka \xc4\x8dina je sestavljena iz ene velike, pravokotne plo\xc5\xa1\xc4\x8dice, na kateri se nahaja lipov list, nanjo pa so pritrjene \xc5\xa1tiri plo\xc5\xa1\xc4\x8dice v obliki \xc4\x8drke V.\n_START_SECTION_\nZakonodaja\n_START_PARAGRAPH_\nVi\xc5\xa1je \xc5\xa1tabne prapor\xc5\xa1\xc4\x8dake imenuje minister za obrambo Republike Slovenije na predlog na\xc4\x8delnika General\xc5\xa1taba Slovenske vojske._NEWLINE_Voja\xc5\xa1ka oseba lahko napreduje v \xc4\x8din vi\xc5\xa1jega \xc5\xa1tabnega prapor\xc5\xa1\xc4\x8daka, \xc2\xbb\xc4\x8de je s \xc4\x8dinom \xc5\xa1tabnega prapor\xc5\xa1\xc4\x8daka razporejen na dol\xc5\xbenost, za katero se zahteva \xc4\x8din vi\xc5\xa1jega \xc5\xa1tabnega prapor\xc5\xa1\xc4\x8daka ter je to dol\xc5\xbenost opravljal najmanj eno leto s slu\xc5\xbebeno oceno \xc2\xbbodli\xc4\x8den\xc2\xab\xc2\xab.'